《六笑》
宋代·范浚

我笑支道林，远移买山书。巢由古达士，不闻买山居。

我笑贺知古，欲乞鉴湖水。严陵钓清江，何曾问天子。

我笑陶靖节，自祭真忘情。胡为托青鸟，乃欲长年龄。

我笑王无功，琴外无所欲。当其恋五斗，乃独不知足。

我笑杜子美，夙昔具扁舟。老大意转拙，欲伴习池游。

我笑韩退之，不取万乘相。三黜竟不去，触事得谗谤。

客言莫谩笑古人，笑人未必不受嗔。螳螂袭蝉雀在后，只恐有人还笑君。

回头生愧不能语，嘲评从今吞不吐。誉尧非桀亦何为，讪周讥禹终无取。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。